CELEX: 32017D0029
Language: hu
Date: 2017-09-22 00:00:00
Title: Az Európai Központi Bank (EU) 2017/2080 határozata (2017. szeptember 22.) az egyes TARGET2-adatokhoz való hozzáférésről és azok felhasználásáról szóló EKB/2010/9 határozat módosításáról (EKB/2017/29)

14.11.2017   
               
               
                  HU
               
               
                  Az Európai Unió Hivatalos Lapja
               
               
                  L 295/86
               
            AZ EURÓPAI KÖZPONTI BANK (EU) 2017/2080 HATÁROZATA
      (2017. szeptember 22.)
      az egyes TARGET2-adatokhoz való hozzáférésről és azok felhasználásáról szóló EKB/2010/9 határozat módosításáról (EKB/2017/29)
      AZ EURÓPAI KÖZPONTI BANK KORMÁNYZÓTANÁCSA,
      tekintettel az Európai Unió működéséről szóló szerződésre és különösen annak 127. cikke (2) bekezdésének első és negyedik francia bekezdésére,
      tekintettel a Központi Bankok Európai Rendszere és az Európai Központi Bank Alapokmányára és különösen annak 3.1. cikke első és negyedik francia bekezdésére és 22. cikkére,
      mivel:
      
                  (1)
               
               
                  Az EKB/2012/27 iránymutatás (1) létrehozza a transzeurópai automatizált valós idejű bruttó elszámolású rendszert (TARGET2).
               
            
                  (2)
               
               
                  A TARGET2 egy egységes technikai platform, az úgynevezett egységes közös platform alapján működik, amelyet a Deutsche Bundesbank, a Banque de France és a Banca d'Italia üzemeltet. Jogilag számos valós idejű bruttó elszámolási rendszer alkotja, amelyek mindegyike egy-egy eurorendszerbeli központi bank (KB) által üzemeltetett TARGET2 tagrendszer. Az EKB/2012/27 iránymutatás a lehető legnagyobb mértékben harmonizálja a TARGET2 tagrendszerekre vonatkozó szabályokat.
               
            
                  (3)
               
               
                  Az Európai Központi Bank (EKB) Kormányzótanácsa elfogadta az EKB/2010/9 határozatot (2).
               
            
                  (4)
               
               
                  A makroprudenciális felvigyázással, a pénzügyi stabilitással, a pénzügyi integrációval, a piaci műveletekkel, a monetáris politikai funkciókkal és az egységes felügyeleti mechanizmussal kapcsolatos elemzések elvégzéséhez TARGET2 tranzakciószintű adatokra van szükség. Az adatok továbbá az ezen elemzések aggregált eredményeinek megosztásához is szükségesek. Az EKB/2010/9 határozat alkalmazási körét ezért ki kell terjeszteni annak érdekében, hogy az adatokhoz való hozzáférést e célokra is megengedje.
               
            
                  (5)
               
               
                  A Piaci Infrastruktúra Tanács (Market Infrastructure Board, MIB) felelős az operatív tevékenységekért az eurorendszer piaci infrastruktúrái területén. A Kormányzótanács által kapott megbízásnak megfelelően a MIB felelős továbbá a piaci infrastruktúrákhoz kapcsolódó új kezdeményezésekért és projektekért, a TARGET2 és a TARGET2-Securities funkcionális és operatív irányítását is beleértve. A Piaci Infrastruktúra és Pénzforgalmi Bizottság (Market Infrastructure and Payments Committee, MIPC) felelős a fizetési rendszerek felvigyázásának koordinálásáért, a TARGET2 felvigyázásának koordinálását is beleértve. A TARGET2-Securitiest (T2S) és a TARGET2-t illetően a MIPC az EKB/2012/27 iránymutatásnak megfelelően az irányítás 1. szintjéhez hozzárendelt feladatokhoz is hozzájárul. A MIB és az MIPC átveszik az EKB/2010/9 határozattal a Fizetési és Elszámolási Rendszerek Bizottságára (Payments and Settlement Systems Committee) ruházott feladatokat,
               
            ELFOGADTA EZT A HATÁROZATOT:
      1. cikk
      Módosítások
      Az EKB/2010/9 határozat a következőképpen módosul:
      
                  1.
               
               
                  Az 1. cikk helyébe a következő szöveg lép:
                  „1. cikk
                  (1)   A KB-k a TARGET2 hatékony működése biztosításának és felvigyázásának céljára hozzáféréssel rendelkeznek az összes TARGET2 tagrendszer összes résztvevőjének a TARGET2-ből kivont tranzakciószintű adataihoz. A KB-k a makroprudenciális felvigyázás, a pénzügyi stabilitás, a pénzügyi integráció, a piaci műveletek, a monetáris politikai funkciók és – az elkülönítés elvével összhangban – az egységes felügyeleti mechanizmus céljára szükséges elemzések elvégzése érdekében is hozzáférhetnek az adatokhoz.
                  (2)   Az (1) bekezdésben említett adatokhoz való hozzáférés és azok kvantitatív elemzésekhez és számszaki szimulációkhoz való felhasználása a következőkre korlátozott:
                  
                              a)
                           
                           
                              a TARGET2 hatékony működésének és felvigyázásának biztosítása érdekében a személyzet egy tagja és legfeljebb három helyettes, külön-külön a TARGET2 üzemeltetése, illetve felvigyázása tekintetében. A személyzet e tagjainak és helyetteseiknek a TARGET2 üzemeltetésével és a piaci infrastruktúrák felülvigyázásával foglalkozók közül kell kikerülniük;
                           
                        
                              b)
                           
                           
                              valamennyi egyéb elemzés céljára a személyzet legfeljebb 15, kutatást végző tagjából álló csoport, amelyet a Központi Bankok Európai Rendszerének kutatási vezetői koordinálnak.
                           
                        (3)   A személyzet tagjait és helyetteseiket a KB-k jelölhetik ki. A személyzet üzemeltetési területhez tartozó, a (2) bekezdésnek megfelelően a TARGET2 adatokhoz való hozzáférésre jogosult tagjainak kijelölése, a kutatási vezetőket is beleértve, a Piaci Infrastruktúra Tanács (Market Infrastructure Board, MIB) általi megerősítéshez kötött. A személyzet felvigyázási területhez tartozó, a (2) bekezdésnek megfelelően a TARGET2 adatokhoz való hozzáférésre jogosult tagjainak kijelölése a Piaci Infrastruktúra és Pénzforgalmi Bizottság (Market Infrastructure and Payments Committee, MIPC) általi megerősítéshez kötött. Helyetteseikre ugyanezek az eljárások irányadók.
                  (4)   A MIB külön szabályokat állapít meg a tranzakciószintű adatok titkosságának garantálására. A KB-k biztosítják, hogy a személyzetük (2) és (3) bekezdés szerint kijelölt tagjai e szabályokat betartsák. A KB-k bármely más szakmai magatartási és titoktartási szabálya alkalmazásának sérelme nélkül a MIB által megállapított külön szabályok be nem tartása esetében a KB-k megakadályozzák, hogy személyzetük bármely kijelölt tagja hozzáférhessen az (1) bekezdésben említett adatokhoz, illetve felhasználhassa azokat. A MIB figyelemmel kíséri e bekezdés rendelkezéseinek betartását.
                  (5)   A Kormányzótanács továbbá dönthet úgy, hogy pontos és előre meghatározott szabályok alapján más felhasználók részére is hozzáférést biztosít. Ilyen esetekben a MIB figyelemmel kíséri az adatfelhasználásukat és különösen – a MIB által megállapított, valamint az EKB/2012/27 iránymutatás (*1) II. mellékletének 38. cikkében foglaltak szerinti – titoktartási szabályok betartását.
                  
                     (*1)  Az EKB/2012/27 iránymutatás (2012. december 5.) a transzeurópai automatizált valós idejű bruttó elszámolású rendszerről (TARGET2) (HL L 30., 2013.1.30., 1. o.).”"
						
               
            
                  2.
               
               
                  A 2. cikk (1) bekezdése helyébe a következő szöveg lép:
                  „(1)   Az 1. cikk (1) bekezdésében említett kvantitatív elemzések és számszaki szimulációk céljaira létre kell hozni a TARGET2-szimulátort.”
               
            
                  3.
               
               
                  A 3. cikk helyébe a következő szöveg lép:
                  „3. cikk
                  (1)   A MIB tranzakciószintű adatok felhasználásával középtávú üzemeltetési munkaprogramot, a MIPC pedig felvigyázói munkaprogramot fogad el, amelyeket a személyzet 1. cikk (2) és (3) bekezdésének megfelelően kijelölt tagjainak teljesíteniük kell.
                  (2)   A MIB dönthet úgy, hogy a tranzakciószintű adatok felhasználásából kinyert információkat közzéteszi, amennyiben azokból a résztvevők vagy a résztvevők ügyfeleinek azonosítása nem lehetséges.
                  (3)   A MIB határozatait egyszerű szótöbbséggel hozza. Határozatait a Kormányzótanács felülvizsgálhatja.
                  (4)   A MIB rendszeresen tájékoztatja a Kormányzótanácsot az e határozat alkalmazásához kapcsolódó minden kérdésről.”
               
            
                  4.
               
               
                  A 4. cikk helyébe a következő szöveg lép:
                  „4. cikk
                  Az EKB/2012/27 iránymutatás II. melléklete 38. cikke (3) bekezdésének sérelme nélkül a MIB koordinálja a résztvevőkre vagy a résztvevők ügyfeleire vonatkozó pénzforgalmi információk KB-k általi, az említett cikkben foglaltak szerinti nyilvánosságra hozatalát és közzétételét.”
               
            2. cikk
      Hatálybalépés
      Ez a határozat az Európai Unió Hivatalos Lapjában való kihirdetését követő napon lép hatályba.
      
         Kelt Frankfurt am Mainban, 2017. szeptember 22-én.
         
            
               az EKB elnöke
            
            Mario DRAGHI
         
      
      
         (1)  Az EKB/2012/27 iránymutatás (2012. december 5.) a transzeurópai automatizált valós idejű bruttó elszámolású rendszerről (TARGET2) (HL L 30., 2013.1.30., 1. o.).
      
         (2)  Az EKB/2010/9 határozat (2010. július 29.) egyes TARGET2-adatokhoz való hozzáférésről és azok felhasználásáról (HL L 211., 2010.8.12., 45. o.).